નવી મુંબઈમાં મૉલ બનાવવાની દોડમાં એવી હાલત છે કે આ સૅટેલાઇટ ટાઉનમાં હવે મૉલમાં રીટેલ સ્પેસ ખાલી પડી છે. ઘણા મૉલ બનીને તૈયાર હોવા છતાં એમાં જવા કોઈ તૈયાર નથી. ભૂમિરાજ ગ્રુપના ભૂપેન્દ્ર શાહની જેમ ઘણા ડેવલપરોએ તેમના સૂચિત મૉલને સ્થાને ઑફિસો બનાવવા માંડી છે. ભૂપેન્દ્ર શાહ કહે છે, ‘અમે પામ બીચ રોડ પર જે મૉલ બનાવ્યો એ માર્કેટમાં થોડો મોડો લૉન્ચ થયો. એ ખાલી પડી રહે એના કરતાં અમે એમાં ઑફિસો બનાવી નાખી અને રિયલ્ટી સ્ટૉક વેચી દીધો. આવું કરવું જરૂરી છે; કારણ કે એ વ્યવહારુ જ નહીં, પણ સાથે-સાથે સમયની ડિમાન્ડ પણ છે. ગયા વર્ષે એક ડેવલપરે કોપર ખૈરણેમાં એક મૉલ બનાવ્યો અને પછી એને તોડીને એને સ્થાને રેસિડેન્શિયલ ટાવર ઊભો કરી દીધો. ચાલતા ન હોય એવા પ્રોજેક્ટ ઊભા કરીને ખોટ કરવાને બદલે જેની ડિમાન્ડ હોય એવી ચીજ બનાવીને વેચવામાં શાણપણ છે.’